CELEX: 32013D0775
Language: el
Date: 2013-12-17 00:00:00
Title: 2013/775/ΕΕ: Εκτελεστική απόφαση της Επιτροπής, της 17ης Δεκεμβρίου 2013 , σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση της γρίπης των πτηνών στη Γερμανία, την Ιταλία και τις Κάτω Χώρες το 2012 και το 2013, καθώς και στη Δανία και την Ισπανία το 2013 [κοινοποιηθείσα υπό τον αριθμό C(2013) 9084]

19.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 343/44
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 17ης Δεκεμβρίου 2013
   σχετικά με τη χρηματοδοτική συνδρομή της Ένωσης στο πλαίσιο έκτακτων μέτρων για την καταπολέμηση της γρίπης των πτηνών στη Γερμανία, την Ιταλία και τις Κάτω Χώρες το 2012 και το 2013, καθώς και στη Δανία και την Ισπανία το 2013
   [κοινοποιηθείσα υπό τον αριθμό C(2013) 9084]
   (Τα κείμενα στη γερμανική, τη δανική, την ισπανική, την ιταλική και την ολλανδική γλώσσα είναι τα μόνα αυθεντικά)
   (2013/775/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 4,
   Εκτιμώντας τα ακόλουθα:
   
               (1)
            
            
               Η γρίπη των πτηνών είναι λοιμώδης ιογενής νόσος των πουλερικών και άλλων πτηνών σε αιχμαλωσία, η οποία μπορεί να έχει σοβαρές επιπτώσεις στην κερδοφορία της πτηνοτροφίας και να διαταράξει το εμπόριο εντός της Ένωσης και τις εξαγωγές προς τρίτες χώρες.
            
         
               (2)
            
            
               Σε περίπτωση επιδημικής έξαρσης της γρίπης των πτηνών, υπάρχει κίνδυνος να διαδοθεί ο νοσογόνος παράγοντας σε άλλες εκμεταλλεύσεις εκτροφής πουλερικών εντός του συγκεκριμένου κράτους μέλους, αλλά επίσης και σε άλλα κράτη μέλη και σε τρίτες χώρες μέσω του εμπορίου ζώντων πουλερικών ή προϊόντων πουλερικών.
            
         
               (3)
            
            
               Η οδηγία 2005/94/ΕΚ του Συμβουλίου (2) σχετικά με κοινοτικά μέτρα για την καταπολέμηση της γρίπης των πτηνών θεσπίζει μέτρα τα οποία, σε περίπτωση επιδημικής έξαρσης, πρέπει να εφαρμόζονται επειγόντως από τα κράτη μέλη, ώστε να προλαμβάνεται η περαιτέρω εξάπλωση του ιού.
            
         
               (4)
            
            
               Σύμφωνα με το άρθρο 84 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3), της ανάληψης δαπάνης από τον προϋπολογισμό της Ένωσης προηγείται απόφαση χρηματοδότησης που καθορίζει τα ουσιώδη στοιχεία της ενέργειας που συνεπάγεται δαπάνη και εκδίδεται από το όργανο ή από τις αρχές τις οποίες έχει εξουσιοδοτήσει το όργανο.
            
         
               (5)
            
            
               Η απόφαση 2009/470/ΕΚ ορίζει τις διαδικασίες που διέπουν τη χρηματοδοτική συμμετοχή της Ένωσης για τη λήψη συγκεκριμένων κτηνιατρικών μέτρων, συμπεριλαμβανομένων των έκτακτων μέτρων. Σύμφωνα με το άρθρο 4 παράγραφος 2 της εν λόγω απόφασης, τα κράτη μέλη λαμβάνουν χρηματοδοτική συνδρομή για την κάλυψη του κόστους ορισμένων μέτρων με σκοπό την εξάλειψη της γρίπης των πτηνών.
            
         
               (6)
            
            
               Στο άρθρο 4 παράγραφος 3 πρώτη και δεύτερη περίπτωση της απόφασης 2009/470/ΕΚ καθορίζονται κανόνες για το ποσοστό των δαπανών των κρατών μελών οι οποίες μπορούν να καλυφθούν από τη χρηματοδοτική συνδρομή της Ένωσης.
            
         
               (7)
            
            
               Η καταβολή χρηματοδοτικής συνδρομής από την Ένωση για τη λήψη έκτακτων μέτρων με σκοπό την εξάλειψη της γρίπης των πτηνών υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (4).
            
         
               (8)
            
            
               Το 2012 και το 2013 σημειώθηκε επιδημική έξαρση της γρίπης των πτηνών στη Γερμανία, την Ιταλία και τις Κάτω Χώρες, ενώ το 2013 στη Δανία και την Ισπανία. Η Δανία, η Γερμανία, η Ισπανία, η Ιταλία και οι Κάτω Χώρες έλαβαν μέτρα σύμφωνα με την οδηγία 2003/85/ΕΚ του Συμβουλίου (5) για να καταπολεμήσουν αυτές τις επιδημικές εξάρσεις.
            
         
               (9)
            
            
               Οι αρχές της Δανίας, της Γερμανίας, της Ισπανίας, της Ιταλίας και των Κάτω Χωρών ενημέρωσαν την Επιτροπή και τα άλλα κράτη μέλη στο πλαίσιο της μόνιμης επιτροπής για την τροφική αλυσίδα και την υγεία των ζώων για τα μέτρα που εφαρμόζονται σύμφωνα με τη νομοθεσία της Ένωσης σχετικά με την κοινοποίηση και την εκρίζωση της νόσου και τα αποτελέσματά τους.
            
         
               (10)
            
            
               Συνεπώς, οι αρχές της Δανίας, της Γερμανίας, της Ισπανίας, της Ιταλίας και των Κάτω Χωρών έχουν εκπληρώσει τις τεχνικές και διοικητικές υποχρεώσεις τους όσον αφορά τα μέτρα που προβλέπονται στο άρθρο 4 παράγραφος 2 της απόφασης 2009/470/ΕΚ και το άρθρο 6 του κανονισμού (ΕΚ) αριθ. 349/2005.
            
         
               (11)
            
            
               Στο παρόν στάδιο, δεν μπορεί να καθοριστεί το ακριβές ποσό της χρηματοδοτικής συνδρομής από την Ένωση, καθώς τα στοιχεία που παρασχέθηκαν σχετικά με το κόστος αποζημίωσης και τις λειτουργικές δαπάνες αποτελούν εκτιμήσεις.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Χρηματοδοτική συνδρομή από την Ένωση στη Δανία, τη Γερμανία, την Ισπανία, την Ιταλία και τις Κάτω Χώρες
   1.   Η Ένωση χορηγεί χρηματοδοτική συνδρομή στη Δανία, τη Γερμανία, την Ισπανία, την Ιταλία και τις Κάτω Χώρες για τις δαπάνες που πραγματοποίησαν τα εν λόγω κράτη μέλη στο πλαίσιο της λήψης μέτρων, σύμφωνα με το άρθρο 4 παράγραφοι 2 και 3 της απόφασης 2009/470/ΕΚ, για την καταπολέμηση της γρίπης των πτηνών στη Γερμανία, την Ιταλία και τις Κάτω Χώρες το 2012 και το 2013, καθώς και στη Δανία και την Ισπανία για το 2013.
   2.   Το ύψος της χρηματοδοτικής συνδρομής που προβλέπεται στην παράγραφο 1 καθορίζεται σε μεταγενέστερη απόφαση η οποία θα εκδοθεί σύμφωνα με τη διαδικασία που προβλέπεται στο άρθρο 40 παράγραφος 2 της απόφασης 2009/470/ΕΚ.
   Άρθρο 2
   Διαδικασίες πληρωμής
   Καταβάλλεται μια πρώτη δόση ύψους 500 000,00 ευρώ στη Γερμανία ως τμήμα της χρηματοδοτικής συνδρομής της Ένωσης που προβλέπεται στο άρθρο 1 παράγραφος 1.
   Καταβάλλεται μια πρώτη δόση ύψους 40 000,00 ευρώ για το 2012 και 2 600 000,00 ευρώ για το 2013 στην Ιταλία ως τμήμα της χρηματοδοτικής συνδρομής της Ένωσης που προβλέπεται στο άρθρο 1 παράγραφος 1.
   Καταβάλλεται μια πρώτη δόση ύψους 210 000,00 ευρώ για το 2012 και 250 000,00 ευρώ για το 2013 στις Κάτω Χώρες ως τμήμα της χρηματοδοτικής συνδρομής της Ένωσης που προβλέπεται στο άρθρο 1 παράγραφος 1.
   Καταβάλλεται μια πρώτη δόση ύψους 33 000,00 ευρώ για το 2013 στη Δανία ως τμήμα της χρηματοδοτικής συνδρομής της Ένωσης που προβλέπεται στο άρθρο 1 παράγραφος 1.
   Καταβάλλεται μια πρώτη δόση ύψους 30 000,00 ευρώ για το 2013 στην Ισπανία ως τμήμα της χρηματοδοτικής συνδρομής της Ένωσης που προβλέπεται στο άρθρο 1 παράγραφος 1.
   Άρθρο 3
   Αποδέκτες
   Η παρούσα απόφαση απευθύνεται στο Βασίλειο της Δανίας, την Ομοσπονδιακή Δημοκρατία της Γερμανίας, το Βασίλειο της Ισπανίας, την Ιταλική Δημοκρατία και το Βασίλειο των Κάτω Χωρών.
   
      Βρυξέλλες, 17 Δεκεμβρίου 2013.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 155 της 18.6.2009, σ. 30.
   
      (2)  ΕΕ L 10 της 14.1.2006, σ. 16.
   
      (3)  ΕΕ L 298 της 26.10.2012, σ. 1.
   
      (4)  ΕΕ L 55 της 1.3.2005, σ. 12.
   
      (5)  ΕΕ L 306 της 22.11.2003, σ. 1.